ועדת הכלכלה, כנסת 24, פרוטוקול מספר 13, 2021-08-16 11:00

מיכאל ביטון: שלום לכולם, היום יום שני, ח' באלול התשפ"א, ה-16 באוגוסט 2021.

מיכאל ביטון: היום נדון בדרישת המדינה כלפי עסקים להחזיר את מענקי הקורונה שקיבלו.

מיכאל ביטון: ידברו חברי הכנסת וכן נציגים של ארגוני העצמאיים במגזר העסקי, כמובן שניתן גם לגורמים הממשלתיים להגיב.

מיכאל ביטון: כמה משפטים כלליים על הנושא: מדינת ישראל ידעה לסייע לעסקים בשנה וחצי האחרונות, בסך הכול באופן ראוי, כמו גם למגזר השכירים – באמצעות תשלום דמי אבטלה ותשלומי חל"ת.

מיכאל ביטון: במובן הזה העסקים לא שונים מאף פלח אחר במשק.

מיכאל ביטון: במשך עשרות שנים הם שילמו דמי ביטוח לאומי ותרמו את חלקם לכלכלת ישראל ושגשוגה.

מיכאל ביטון: כשם שאדם מקבל דמי אבטלה, ובהרבה מהמקרים לא נדרש להחזירם, מול התשלומים ששילם כל שנותיו לביטוח הלאומי – כך יש מצבים מיוחדים שגם בעל העסק יקבל מענק ולא יידרש להחזירו, כל הדברים הללו על פי הכללים, על פי הדוחות הכספיים ולפי העמידה בתנאי החוק שהוגדרו לתקופת הקורונה.

מיכאל ביטון: הנושא שמטריד את מנוחת חברי הוועדה הוא העובדה שהיד שנותנת היא היד שלוקחת בו-זמנית.

מיכאל ביטון: היד שידעה לסייע לעסקים ביעילות ומהירות ברוב המקרים, גובה מהר מדי את המענקים הללו בחזרה ועל פי שיקול דעתה.

מיכאל ביטון: איני אומר שאין מקרים שעסקים יידרשו להחזיר כספים שקיבלו – זה קורה על השנה בהתחשבנויות של מע"מ ומס הכנסה בין העסקים למדינה – אבל בשנה קשה שכזו ועם הפנים קדימה לקראת החמרה בקורונה שמשמעותה המידית היא פגיעה בעסקים בישראל ובפעילות העסקית, אנחנו מצפים מהממשלה שידה לא תהיה קלה על ההדק בכל הקשור בגביית הכספים הללו.

מיכאל ביטון: אנחנו מצפים שהנציגים יציגו לנו מה היקף הכספים שנדרשו בחזרה, מה היקף העסקים שנדרשו להחזיר כסף, מה הקריטריונים לדרישת ההחזר, ואיזו חשיבה נעשתה כדי למנוע קריסה של עסק מרגע שיידרש להחזיר כספים, איזו עזרה אפשר לתת לו כדי להתמודד עם דרישות ההחזר.

מיכאל ביטון: בהמשך אבקש מנציגי המדינה להשיב על שאלות אלו.

מיכאל ביטון: ראשית, אבקש מבעלי העסקים שיזמו את הדיון להתייחס.

מיכאל ביטון: אמיר שושני כתב פוסט וכן פנה אלי באופן אישי.

מיכאל ביטון: חבר הכנסת גפני, אם היית יושב-ראש ועדה, האם הכללים לא חלים עליך?

מיכאל ביטון: אתה דופק כניסה ואומר מה שאתה רוצה.

משה גפני: ראשי ועדות בכנסת, כל אחד לפי הכללים שלו.

משה גפני: יש יושב-ראש ועדה שדוחה ועדה כל חצי שעה, הוא מחכה לראות אם חברי הוועדה - - -

ינון אזולאי: אם אפשר לפרט איפה זה קרה כי אנחנו רוצים לדעת.

מיכאל ביטון: חבר הכנסת גפני, ברוך הבא.

משה גפני: ברוכים הנמצאים.

משה גפני: יש יושב-ראש ועדה שהוא נחמד לחברים שבאים - - -

מיכאל ביטון: חבר הכנסת גפני, הייתי קורא לאירוע הזה: "כבן המתחטא בפני אביו", אבל בגילאים הוא אבא שלי אז אני לא יכול.

יעקב מרגי: אדוני היושב-ראש, בוקר טוב ושלום לכולם.

יעקב מרגי: אין כניסה של אחמד טיבי - - -

מיכאל ביטון: שאתה לא יודע שהוא הגיע.

יעקב מרגי: במיוחד כשיש חברי כנסת מהרשימה.

מיכאל ביטון: אז אני רוצה לברך גם את חברי הכנסת השקטים שיושבים איתנו.

מיכאל ביטון: שלום למאזן גאנים וינון אזולאי.

יעקב מרגי: ברוך הבא לאיש רשות המיסים שלמה אוחיון, הוא איש המושב שלנו, איש הנגב.

מיכאל ביטון: ברוש, תדהר ותאשור יחדיו.

יעקב מרגי: הוא יליד שדה צבי, אחד הבכירים ברשות המיסים.

מיכאל ביטון: בלי עין רעה.

מיכאל ביטון: אני חוזר לסדר התקין של הדיון.

מיכאל ביטון: אמיר שושני שכתב יחד עם אשתו אורלי בנושא הזה – יציג ראשון.

מיכאל ביטון: אני מבקש שכל הדוברים ידברו בקצרה, מעט המכיל את המרובה.

מיכאל ביטון: הבעיה ידועה לנו ואני ארצה לשמוע התמקדות בפתרונות אפשריים ומעשיים מצד אלו שמבינים את הבעיה מהשטח.

מיכאל ביטון: אמיר שושני, בבקשה.

אמיר שושני: בוקר טוב, תודה רבה לכולם.

אמיר שושני: אשתי ואני תושבי מטולה, הבת שלנו לומדת באוניברסיטה בירושלים.

אמיר שושני: הבוקר היא גוייסה בצו שמונה בתפקידה כחובשת על מנת לסייע במערך חיסוני הקורונה.

אמיר שושני: זו הסיבה שאשתי לא יכלה להגיע.

מיכאל ביטון: אשתך צודקת.

אמיר שושני: אשתי תמיד צודקת.

מיכאל ביטון: יש לי טי-שרט שאני לובש ביום שישי כשאני מבשל לשבת.

מיכאל ביטון: כתוב עליו: "את צודקת".

מיכאל ביטון: זה יוצר יום שבת יפה.

יעקב מרגי: מקדימה או מאחורה?

מיכאל ביטון: איפה שלא תסתכל, היא צודקת.

מיכאל ביטון: אמיר, בבקשה.

אמיר שושני: פניתי ליושב-ראש הוועדה, לפני חמש שנים הקמנו מתחם צימרים במטולה בהשקעה גבוהה.

אמיר שושני: במקביל אנחנו מנהלים מטווח קליעה בקצרין עבור תושבי הגולן.

אמיר שושני: כשהתחילה המגיפה והתבקשנו לסגור את הצימרים נשמענו להוראות ולא חרגנו מכלום.

אמיר שושני: ההפסדים היו בהתאמה.

אמיר שושני: כשהתחילו המענקים הגשנו את הבקשות ולפני שבוע קיבלתי דרישה להחזיר 70,000 שקלים מתוך כ-90,000 שקלים שקיבלנו בסך הכול.

אמיר שושני: כשבדקתי למה אני צריך להחזיר, גיליתי שיש כמה דברים שלדעתי הם עיוותים.

מיכאל ביטון: אמיר, מה שיעזור לנו זה לא דוח הרווח וההפסד שלך אלא הנקודות הבעייתיות שזיהית.

מיכאל ביטון: הבעיה נוגעת לרבים וכך יש להתייחס אליה.

אמיר שושני: זו הכוונה שלי.

אמיר שושני: הדבר הראשון: כעצמאים שמתחשבנים באופן דו-חודשי, מחשבים לנו גם את הפיצויים דו-חודשי.

אמיר שושני: זה אומר שאם היה לנו חודש שבו הפסדנו כי אסור היה לנו לעבוד, ובחודש השני מותר היה לנו לעבוד, בגלל אותו חודש שני אנחנו לא מקבלים את הפיצוי עבור החודש הראשון כי סף הפיצוי שנקבע הוא 40%.

אמיר שושני: בגלל שלא הצלחתי להפסיד 40% אלא קצת פחות מזה – אני לא מקבל כלום.

אמיר שושני: אגב, גם מי שהפסיד 100% מקבל אותו דבר כמו מי שהפסיד 40%.

אמיר שושני: מי שהפסיד 39% ומטה לא מקבל דבר, זה עיוות ראשון.

אמיר שושני: הדבר השני: יש לנו עסק חדש, לעסק תיירותי לוקח שנים לרכוש את המעמד שלו.

אמיר שושני: אנחנו פתחנו לפני חמש שנים ואנחנו רואים בהנהלת החשבונות, וגם רשויות המס רואות, תהליך של צמיחה.

אמיר שושני: התחשבנו איתנו עכשיו לפי שנה שעברה.

אמיר שושני: בשנה שעברה הרווחנו פחות ממה שנרוויח בשנה הבאה וקצת יותר ממה שבשנה שלפניה.

אמיר שושני: אנחנו מבקשים שבעסקים שבצמיחה ההתחשבות תהיה לפי עסקים חדשים ולא כמו שמתחשבנים עם עסק ותיק שקיים עשרות שנים.

אמיר שושני: בהמשך לנושא זה, אנחנו יושבים במטולה, העסק שלנו נמצא 120 מטרים מהגבול עם לבנון.

אמיר שושני: כל אירוע בטחוני מרוקן את הצימרים, אנחנו גם לא מקבלים עבור זה פיצוי, גם לא עקב המבצע לאיתור המנהרות שזכינו לארח שתיים מהן מתחת לאדמת מטולה.

אמיר שושני: אני לא מבקש את זה כרגע כי זה לא המקום.

אמיר שושני: אני אומר שכשבאים להתחשבן איתי על חודש ואומרים לי שבחודש המקביל בשנה שעברה הרווחתי פחות או יותר את אותו הסכום, הם לא אומרים שהרווחתי את אותו הסכום כי באותו חודש היה מבצע צבאי והצימרים התרוקנו.

אמיר שושני: למעשה, השנה מענישים אותי על זה שהיה אירוע בטחוני בשנה שעברה.

אמיר שושני: אם כבר רוצים ללכת על חודש מקביל אז תעשו ממוצעים, תלכו קדימה, אבל למה דווקא ללכת לחודש שאנחנו בקו העימות נפסיד פעמיים.

משה גפני: בחודש ההוא הפסדת.

אמיר שושני: בגלל שבחודש ההוא הפסדתי, ובחודש - - -

משה גפני: אתה טוען שצריך שיהיה ממוצע שנתי.

אמיר שושני: ממוצע שנתי או חישוב אחר.

אמיר שושני: אני גם חושב שיש עסקים שאפשר לעשות איתם חישוב פרטני.

משה גפני: אמרת את זה לרשות המיסים.

ינון אזולאי: אנחנו אמרנו את זה לרשות המיסים.

אמיר שושני: פניתי דרך רואה החשבון שלי והוא אמר לי שרשות המיסים לא בנויה לעבוד בצורה פרטנית.

אמיר שושני: הם נתנו הנחיות לכולם ואין אפשרות להגיד: "איתי תתייחסו אחרת כי אני גר במטולה" או כל דבר אחר.

אמיר שושני: דבר נוסף: אני מחזיק מטווח ירי בקצרין.

אמיר שושני: בשיניים החזקנו את העסק פועל.

אמיר שושני: אני מחזיק שם עובדים שהמשכתי לשלם להם משכורת.

אמיר שושני: הדבר היחידי הוא שבגלל שהעסק הזה עבד אז מחשבים לי את הרווחים ביחד עם העסק במטולה.

אמיר שושני: יוצא שבגלל ששם עבדתי אז פה לא מגיע לי לקבל על מה שהפסדתי וזה בגלל שלא הגעתי לסף של 40%.

אמיר שושני: פה אני מבקש שבמידה ויבקשו את ההחזר אז שיעשו זאת בצורה מדורגת.

אמיר שושני: איך אני יודע שזו לא בעיה?

אמיר שושני: בגלל אותה דרישה שקיבלתי שהיא מפורטת על האחוז הבודד.

אמיר שושני: זאת אומרת שהם כבר עשו את החישוב הפרטני.

אמיר שושני: אם הם עשו זאת אז הם יכולים גם לתת לי את המענק לפי - - -

משה גפני: רואה החשבון שלך לא אמר לך את זה?

אמיר שושני: הוא אמר לי שאין עם מי לדבר.

משה גפני: רשות המיסים יודעים לחשב רק כשהם צריכים לקבל, לא כאשר הם צריכים לתת.

אמיר שושני: רק עוד דבר: עסקים שלנו שלא עבדו, ההוצאות הקבועות שלהן נשארו.

אמיר שושני: מדובר בארנונה, משכנתא, גינון.

אמיר שושני: לא לקחו את זה בחשבון בחישוב ההפסד.

אמיר שושני: לקחו רק את המחזור, כשאתה מתייחס רק למחזור אז את לא יודע כמה זה עלה לי.

אמיר שושני: איך אני יודע שזה עלה לי הרבה יותר?

אמיר שושני: כי נאלצתי לקחת הלוואה של יותר מ-100,000 שקלים בתקופה הזאת בשביל לאזן את עצמי.

ינון אזולאי: קיבלת אותה מקרן ההלוואות בערבות המדינה?

אמיר שושני: הצלחתי לקבל מהקרן כ-50,000 שקלים וגם ההחזר שלהם היה גבוה, הוא היה החזר בחמישה תשלומים, זה סכום עצום לכל תשלום.

אמיר שושני: עכשיו אנחנו כל הזמן ממשיכים לספוג הפסדים של עשרות בודדות של אחוזים ומהם אני נדרש להחזיר את 90,000 השקלים.

אמיר שושני: לכן אני נמצא פה ואני אודה לכן אם תעזרו לי.

מיכאל ביטון: תודה לך, אמיר.

מיכאל ביטון: לילי בן שלום, בבקשה.

לילי בן שלום: שלום לכולם, אני רוצה להודות על ההקלה המשמעותית שהוועדה בראשותך הובילה בשבוע שעבר, כוונתי לנושא ביטול הקנס לעסקים, הלוואי שנצליח להמיר גם את הקנסות הראשוניים באזהרה.

לילי בן שלום: אתחיל בזה שנעשו הרבה עוולות בהחלטות ההזויות שכרוכות במתן הכספים לעסקים.

לילי בן שלום: אני מסכימה עם אמיר שושני שאמר שאיך יכול להיות שעסק, נותנים לו מענקים רק על בסיס מחזור.

לילי בן שלום: לעסק יכול להיות מחזור של שלושה מיליון שקלים והוא עדיין בהפסד.

לילי בן שלום: אנחנו באיזשהו מנגנון שמעודד עסקים מפסידים ומעודדים רק חלשים, זה בסדר ונכון אבל ברגע שצריך להחזיר מענקים אחרי שעסק לקח הלוואות בערבות מדינה, אחרי שהוא פתח חיסכון, ועדיין לא חזרנו.

לילי בן שלום: זה נורא מצחיק שאומרים שכל המסעדות הן בתפוסה מלאה.

לילי בן שלום: חברים, אם תבדקו אתם תבינו שהמסעדות בתפוסה מלאה בגלל שגזלו לנו עובדים ואין לנו עובדים להעסיק אותם בשביל לתת את התפוקה המלאה.

לילי בן שלום: העלויות של המסעדות עלו ברמה מטורפת, אנחנו - - - בסביבות חמש פעמים פתחנו וסגרנו מסעדה.

לילי בן שלום: אני לא יודעת מה העלות של סגירת מסעדה ופתיחתה מחדש.

לילי בן שלום: זה כרוך בהכשרת עובדים מחדש, קניית מלאי מחדש, להתניע מחדש.

מיכאל ביטון: לילי, אני מבקש להתמקד בנושא הדיון.

לילי בן שלום: אני מאמינה שעל פי חוק לא כל העסקים היו צריכים לקבל את המענקים, אבל הם לא עבריינים, הם הגישו בקשה מתוך חרדה ומצוקה וחוסר ודאות.

לילי בן שלום: אתם יודעים, אני לא מדברת בשם עצמי, אני עסק חדש וכך גם 60,000 אנשי עסקים חדשים שפתחו את העסקים שלהם בסוף 2019, אני לא קיבלתי מענק, עכשיו שמישהו יסביר שאם עסק חדש איך הוא ידע שהוא צריך להגיש בקשה.

לילי בן שלום: אני ידעתי שאני יכולה להגיש בקשה רק לפני כחודשיים.

לילי בן שלום: אם עסק חדש הגיש בקשה והוא עסק שלקח הלוואות, שיפץ מקום, התחייב לספקים ובסוף קיבל מענק סוציאלי ואמור להחזיר אותו, איך הוא אמור להחזיר את כל ההלוואות האלה?

לילי בן שלום: בואו נעצור, אנחנו רק מבקשים שלא תתנו לעסקים לקרוס, אם הם יקרסו ואנשים יפשטו רגל – אני לא רוצה לדבר על איבוד חיים – אז מה זה יעלה למדינה?

לילי בן שלום: בסוף אתם תצטרכו לשלם עבור כל הדבר הזה.

לילי בן שלום: די, אנחנו מספיק מוכים, לפחות תעצרו רגע ותקפיאו הכול.

לילי בן שלום: מה שבחוק ואתם חייבים לקבל – אתם תקבלו.

לילי בן שלום: תחשבו שזה חיסכון לכם אבל זו הצלה לכל עסק.

לילי בן שלום: אסור לדרוש עכשיו את התשלום הזה בשום צורה, אפילו לא שקל.

לילי בן שלום: עסקים פונים אלינו כל הזמן בחרדה מכך שרוצים לקחת מהם את הכסף.

מיכאל ביטון: תודה, לילי, משפט אחרון.

לילי בן שלום: עוד דבר אחד: אני יודעת שזו לא הבמה אבל הבקשה שלי לא נופלת על אוזניים ערלות.

לילי בן שלום: הבעיה היא שאנחנו תמיד מתקנים את מה שקרה בעבר, בואו נתקן את העתיד.

לילי בן שלום: חלילה תהיה מלחמה או תהיה עוד קורונה, שבו איתנו ונתווה את הפיצויים הבאים ואת המענקים הבאים ביחד, כך שלא נצטרך כל הזמן להיות כמו מסכנים שמושיטים את היד ומבקשים נדבות, בואו נעשה משהו שהוא הגיוני, משהו שמושתת על הכנסות ועל רווחים, בואו תעזרו לנו להכשיר עובדים, קחו את הכסף של החל"ת - - - עובדים לא עובדים, אתם רואים את זה לפי הנתונים.

מיכאל ביטון: לילי, תודה, גם הקריאה שלך כלפי חשיבה עתידית על משברים היא נכונה.

מיכאל ביטון: אני עדיין מתעקש שהדיון הזה יהיה רק סביב הדרישה להחזר מענקים.

מיכאל ביטון: אני מבקש מכל הדוברים הבאים לא להתפזר.

מיכאל ביטון: הילה פורמוזה רפאל, בבקשה.

הילה פורמוזה רפאל: שלום, אדוני, תודה רבה לך.

הילה פורמוזה רפאל: לילי ואני פועלות דרך התאחדות בעלי המלאכה והתעשייה.

הילה פורמוזה רפאל: בזמן הקצר שאנחנו פועלות השגנו הישגים רבים לרבות הנושא הזה.

הילה פורמוזה רפאל: זה טוב וחשוב ומבורך.

הילה פורמוזה רפאל: לאנשים אין כרגע איך להחזיר את הכסף שאתם רוצים לקחת מהם.

הילה פורמוזה רפאל: זה לא הגיוני שאנחנו במצב של חוסר ודאות ומדברים שוב על סגרים והמדינה דורשת את הכסף הזה בחזרה.

הילה פורמוזה רפאל: אני רוצה לדבר על פתרונות: יש אפשרות להחיל את מודל החל"ת של העובדים דרכנו, תנו לנו לנהל את זה, גם ככה קשה כל פעם שסוגרים אותנו – להחזיר את העובדים ולבנות מחדש את כל המערכות.

הילה פורמוזה רפאל: 40% - - - והמענק הזה, זה כבר אומר שהעסק הוא לא רווחי ולא כלכלי.

הילה פורמוזה רפאל: אנחנו מפסידים כסף, ועכשיו לבוא ולדרוש את כל הכסף הזה חזרה זה לא הגיוני, בטח לא בתקופה כזו של חוסר ודאות.

הילה פורמוזה רפאל: אנחנו חייבים ללמוד איך להתמודד עם הדברים כדי באמת להנגיש לכם את המצוקות מהשטח.

הילה פורמוזה רפאל: אתמול שלחתי לחברים מחיי הלילה שאני עולה לוועדה, הופתעתי לשמוע כמה אנשים נדרשים לשלם בחזרה את הכסף בזמן שהם לא יודעים מה יהיה עם העסקים שלהם.

הילה פורמוזה רפאל: אנשים כבר עכשיו פרסו צ'קים, יש כאלו שבכלל לא קיבלו חזרה את הארנונה כי הם עסק חדש ובכלל לא היו זכאים.

הילה פורמוזה רפאל: אז יש עוד הרבה עוולות שצריך לטפל בהן, בטח ובטח שאין מה לקחת את הכסף הזה, זה לא הגיוני.

מיכאל ביטון: תודה רבה.

מיכאל ביטון: שי אבו מתנועת "אני שולמן", בבקשה.

שי אבו: שלום לכולם, לא באתי לדבר על עצמי, אני מגויס למען הכלל מיום שהקורונה התחילה.

יעקב מרגי: כולם על הכלל.

שי אבו: כשנבחרת ליושב-ראש הוועדה – שמחתי.

שי אבו: אמרת את המשפט הבא: הנה דמעת העשוקים ואין להם מנחם".

שי אבו: כסף בגמרא הוא "דמים" יש פה נציגים רבים שוודאי יודעים זאת.

שי אבו: בכל שעה אני רואה לנגד עיני את אותם אנשים, בבחינת "לא תעמוד על דם רעך" אני משתדל להילחם למענם בכל הקשור בבנקים ובהיבטי כלכלה.

שי אבו: אני רוצה לגעת בנקודות של אותם הכספים, דעתי היא שמי שלקח כסף שלא כדין צריך להחזירו, אין חולק על כך, מדובר פה בכספי ציבור.

שי אבו: יחד עם זאת, לגופו של עניין, לא יקרה שום דבר אם יאפשרו את הפריסה הנכונה שמותאמת לכל עסק.

שי אבו: אם יש עסק שיכול להחזיר סכום מסוים ולא יותר, אז יש לאפשר לו זאת ולא לקחת ממנו ריבית והצמדה.

שי אבו: צריך להבין שעסק גורר אחריו קבוצה של משפחות.

שי אבו: כשעסק נופל אז המשפחות שכרוכות אחריו נופלות.

שי אבו: עצם זה שאדם מבקש לקבל הארכה או סכום, הרי מספיק שמנענו ממנו, אחרי זה העסק ייסגר ויצא שכרנו בהפסדנו.

שי אבו: אז זה קודם כל על מנת שאנשים יוכלו.

שי אבו: בחוץ נמצאים נציגי עסקים שונים, הם מקבלים הודעות עסק לא פעיל ונאלצים לסגור.

שי אבו: נוסף לכל זה מבקשים מהם עכשיו להחזיר את המענקים.

שי אבו: על מה?

שי אבו: על תקופה שהם לא באמת עבדו?

שי אבו: מישהו דאג לכבות את האור היזמי שלהם.

שי אבו: אני חושב שיש מקום לחשוב על העניין הזה.

שי אבו: נקודה נוספת: החזר ההוצאות מחושב לפי נוסחה שכתובה בתקנות.

שי אבו: באוצר משנים עכשיו ובוחנים מה יהיה גובה ההוצאות בפועל, ולעיתים ההפרשים גבוהים מאי-זכאות.

שי אבו: האם זה הזמן להיות בית שמאי?

שי אבו: לא.

שי אבו: זה הזמן להיות בית הלל, להקל, למצוא את הדרך לסייע.

מיכאל ביטון: אני חושב שזה במיוחד לאור העובדה שאירוע הקורונה לא נגמר, יכול להיות ששוב יתרחש סגר בעוד זמן קצר.

מיכאל ביטון: ניהול ההחזרים הללו מושפע מידית ממצב הקורונה.

שי אבו: חבר הכנסת מרגי יכול להעיד כמה נלחמתי בזמנו לגבי הנושא של מסגרות בבנקים וכדומה.

שי אבו: יש פה מערכת שלמה שצריכה להתעורר ולפעול למען אותם העסקים.

שי אבו: כשאתם תכבו בלילה את האור, יש אנשים שבחשיכה כבר זמן רב.

שי אבו: אנחנו צריכים לעורר את האנשים הללו מחדש.

שי אבו: אדם שהוא פועל ויוזם אז בסופו של דבר כולנו נשכרים מכך וגם רשות המיסים נהנית מזה.

שי אבו: שנזכה כולנו לא להיות בבחינת השבע שאינו רואה את הרעב.

מיכאל ביטון: דברים חשובים.

מה אם נציג השולמנים בממשלה?

מיכאל ביטון: רועי כהן, נשיא לה"ב - - -

שי אבו: אני רק - - -

מיכאל ביטון: לא, שי, אנחנו באווירה טובה פה, אבל - - -

ינון אזולאי: אביר קארה הורס לך את האווירה?

מיכאל ביטון: רועי כהן, בבקשה.

רועי כהן: שלום לכולם, אני שמח ששלושה מהנוכחים בדיון ישבו בראש ועדות בזמן משבר הקורונה.

רועי כהן: הם יכולים להעיד שעבדך הנאמן הציף את הבעיה הזאת שללא ועדת חריגים בראשות המיסים אנחנו נגיע בדיוק לאותם מקרי קיצון שאנשים נדרשים להחזיר כספים.

רועי כהן: אני רוצה לפתוח בכך שאדם שקיבל כסף שלא כדין צריך להחזיר את הכסף, הכסף הוא ציבורי ויש להחזירו.

מיכאל ביטון: רועי, אני רוצה לאתגר אותך, אל תדבר על הכאב של העסקים כי את זה שמענו ועוד נשמע מנוספים.

מיכאל ביטון: לך יש מבט מערכתי, תן לנו המלצות מעשיות איך לפתור את הבעיות שעולות פה.

רועי כהן: הקמת ועדת חריגים שתבחן כל מקרה לגופו ותוכל לתת הסתגלות במבט שנתי.

רועי כהן: הרי אתה מבין, אדוני היושב-ראש - - -

מיכאל ביטון: רגע.

מיכאל ביטון: ועדת חריגים זה פיתרון אחד, מבט שנתי על ההכנסות ולא מבט חודשי.

מיכאל ביטון: מה עוד?

רועי כהן: הדבר הנוסף זה לאפשר לאותם עסקים פריסה רחבה - - -

מיכאל ביטון: פריסת החוב על פני שנים.

רועי כהן: במידה שיימצאו עסקים בוועדת החריגים, יש לתת להם אפשרות להחזר דיפרנציאלי, של אותו אחוז או שניים כדי להיות הגונים.

מיכאל ביטון: אם הפסיד 38% לא כל המענק מתבטל לו אלא רק החלק היחסי מהמענק.

רועי כהן: נכון, כדי שזה לא יהיה משחק סכום אפס או כלום.

מיכאל ביטון: מה עוד?

רועי כהן: אדוני היושב-ראש, עסק שהייתה לו ירידה של כ-35% זה עסק שאין לו זכות קיום במדינה מתוקנת.

רועי כהן: שולי הרווח בעסקים הם מאוד נמוכים ולכן המדינה לא התנדבה לעזור לאותם העסקים ורצתה לשמר את העסקים, היא רצתה לעזור להישרדות.

רועי כהן: אנחנו אומרים שאתם לא יכולים להכניס עסקים ולבקש מהם לקחת הלוואות כדי לעמוד באותם ההחזרים.

מיכאל ביטון: וההלוואות הללו מסוכנות ונלקחות מגורמים מפוקפקים, נוצר שוק מסוכן מאוד של הלוואות.

רועי כהן: לכן אני אומר את זה.

רועי כהן: נמצא איתכם יושב-ראש ועדת הכספים לשעבר, חבר הכנסת גפני, שהיה איתנו והתריע בזמן אמת בפני ראש רשות המיסים, הוא אמר לו: "תשמע, אתה לא יכול לצפות מאנשים שייחשבו עד השקל האחרון את הירידה בהכנסות העסק שלהם".

רועי כהן: רשות המיסים צריכה לתת אפשרות להסתכל ברמה רוחבית יותר.

רועי כהן: הדברים הללו נאמרו אבל לא נכנסו לתוך חקיקה, לצערי.

רועי כהן: יש הזדמנות לתקן את אותם דברים שהיו בעבר.

רועי כהן: אני רוצה לסיים במשהו אחד, אני רוצה לשאול את כל חברי הוועדה, אני יודע שיש מלחמה בהון השחור וזו מלחמה של רשות המיסים.

רועי כהן: אתה שמעתי על מישהו אחד שפנו אל עובד בחל"ת שהלכו לבדוק האם הוא עבד בשחור בזמן החל"ת?

רועי כהן: אני שואל אותך, אדוני היושב-ראש, בסופו של דבר באים אל העצמאי ואומרים לו: אתה על אחוז אחד בודד תחזיר את כל הכסף חזרה.

רועי כהן: אני רוצה לשאול אותך האם ההסתכלות הזו היא גם כלפי העובדים השכירים?

מיכאל ביטון: אתה מעלה סוגיה כללית.

רועי כהן: - - - לא עבדו בזמן החל"ת, אבל צריך גם לזכור את זה, אנחנו חיים בתוך עמנו.

רועי כהן: - - - לא יכול להיות שהיד תהיה קלה על ההדק רק כלפי ציבור העצמאיים.

רועי כהן: הדבר הזה מתסיס.

מיכאל ביטון: רועי, אתה מדבר מדם לבך, אתה אומר שנדיבות הלב שיש למדינה כלפי שכירים צריכה להיות למדינה גם כלפי עצמאיים במשבר הזה וגם בעתיד.

מיכאל ביטון: נשמע עכשיו את חברי הכנסת.

מיכאל ביטון: חבר הכנסת מאזן גנאים, בבקשה.

מאזן גנאים: אדוני היושב-ראש, בשבוע שעבר אמרתי: "ליבי ליבי עם אנשי העסקים".

מאזן גנאים: אני יודע כמו כולם את המצוקה הקשה ולכן, אם אנחנו לא נעזור להם הם ילכו לשוק השחור.

מאזן גנאים: אנחנו סובלים היום מאלימות ומפשיעה בגלל השוק השחור.

מאזן גנאים: הרבה אנשים הולכים לשוק השחור ובגלל זה אנחנו משלמים את החשבונית במלואה.

מאזן גנאים: היום אנחנו בגל רביעי, לצערי הרב.

מאזן גנאים: בואו נחכה, ניתן להם לנשום.

מאזן גנאים: אנחנו צריכים לתת לאנשים האלו אוויר ולאחרי מכן נתחשבן, אבל לא באמצע משבר, תודה רבה.

מיכאל ביטון: תודה, חבר הכנסת גנאים.

מיכאל ביטון: אתה דוגמה ומופת לראש עיר שמדבר קצר ולעניין.

מיכאל ביטון: אנחנו נשלח את כולם אליך להשתלמות.

מאזן גנאים: ברצון.

מיכאל ביטון: חבר הכנסת ינון אזולאי, בבקשה.

ינון אזולאי: תודה, אדוני, עבור קיום דיון חשוב זה.

ינון אזולאי: אני מכיר את הבעיות הללו מהדיונים בוועדת הכספים.

ינון אזולאי: הדברים הללו של ועדת חריגים כבר עלו, הייתה התנגדות נחרצת של רשות המיסים.

ינון אזולאי: גם על 40% התווכחנו וביקשנו שיהיה 30%.

ינון אזולאי: לצערי, הדברים שאמר רועי כהן הם דברים שדורשים שינוי, אך לדעתי יש לעשות זאת בחקיקה.

ינון אזולאי: בעלי העסקים, לפעמים על חודו של אחוז אחד, הפסידו את כל המענק.

ינון אזולאי: דיבר פה גם אדון שושני על עסק שהרוויח כביכול והשני הפסיד אולם רשות המיסים רואה זאת כמכלול.

ינון אזולאי: הוא עשה זאת כתיק אחד במיסוי וכך הפסיד.

ינון אזולאי: אגב, אמרת שרואה החשבון שלך עבד ברשות המיסים.

ינון אזולאי: תשאל אותו אם כשהוא עבד ברשות המיסים הוא היה בצד שלך או בצד השני, בדרך כלל זה עובד הפוך.

אמיר שושני: הוא היה בדרגים הנמוכים.

אמיר שושני: הוא אמר לי שגם אם הייתי פותח שני תיקי עוסק מורשה זה לא היה משנה כי רשות המיסים בוחנת את כלל עסקיו של אדם.

ינון אזולאי: ספק אם זו התוצאה שהייתה אבל בסדר.

ינון אזולאי: הם נתנו לך את הפיצויים על סמך הצהרה וללא בדיקה, נכון?

אמיר שושני: כן.

ינון אזולאי: הם אמרו שהם מאמינים לאנשים, האנשים לא באו לרמות והם בדקו מה קרה באותו חודש.

ינון אזולאי: זה דומה לסבבי לחימה, אני מסכים שצריך לעשות משהו שיהיה שנתי.

ינון אזולאי: פורסם שיש פניות ערעור לרשות המיסים ואין מענה כלל.

ינון אזולאי: יש לי הצעה, שאם אין מענה, ואני יודע שחסר להם כוח אדם, אם חסר כוח אדם שיענה לערעורים – תקפיא בינתיים את הכול.

ינון אזולאי: בשביל לדרוש יש מענה אבל בשביל לקבל ערעורים אין מענה.

ינון אזולאי: בואו נחכה, אנחנו נמצאים במשבר מתמשך.

ינון אזולאי: בואו נסיים, נשב, נעשה חשבון.

ינון אזולאי: למה לשחק יויו עם העסקים?

ינון אזולאי: אולי אותו אחד לא מספיק לו, אתה קיבלת את ההלוואה שלך בתנאים לא טובים, אני מכיר הרבה עסקים שלא קיבלו בכלל הלוואה ועשו להם - - - גם עם הלוואות בערבות מדינה שעמד על 60% ויותר.

ינון אזולאי: יש קודם כל להקפיא את הכול ולא לדבר איתם בכלל עד לאחר משבר הקורונה, אז נשב ונראה.

ינון אזולאי: לפי כל התוכניות של חוק ההסדרים המדינה שלנו יכולה לפרנס גם מדינות אחרות, אז שתפרנס קודם כל את מי שצריך אצלנו.

מיכאל ביטון: תודה לחבר הכנסת אזולאי.

מיכאל ביטון: חבר הכנסת מרגי, בבקשה.

יעקב מרגי: תודה רבה, אדוני.

יעקב מרגי: אני חושב שהדברים מוצו בסקירה שנתן רועי כהן.

יעקב מרגי: רשות המיסים יודעת לבדוק אותנו פר-שנה, נכון שהמענקים באו ברציונל מסוים כדי לאפשר לעסקים להחזיק את הראש מעל המים, אבל ברגע שנדרשים להחזרים, בכל נוסחה יהיו כאלו שיפסידו ויהיו כאלו שירוויחו אפילו שלא בצדק.

יעקב מרגי: לכן, הרעיון של ועדת חריגים הוא דבר מתבקש.

יעקב מרגי: הפיצוי צריך להיות דיפרנציאלי.

יעקב מרגי: אם בן אדם הגיש בקשה למקדמה כשלא היה צפי בכלל שהוא ייפגע אז בוודאי שהוא צריך להחזיר אותה וגם בצירוף בונבוניירה, כי המדינה באה ועשתה צעדים חשובים מאוד על מנת להחזיק את המשק.

יעקב מרגי: מדובר בברית כרותה לשני הצדדים – אנשי העסקים והמדינה – המדינה צריכה את העסקים חיים ומכניסים והעסקים זקוקים לעזרת המדינה.

יעקב מרגי: לכן, אדוני, אני חושב שבסיכום: הסתכלות שנתית, ועדת חריגים, והקיצוץ צריך להיות דיפרנציאלי תוך כדי הוכחה.

יעקב מרגי: שאלתי אותך מאיפה הממסד יכול לדעת אם הוא לא רוצה להחזיר או לא יכול להחזיר, יש לקבוע אמות מידה וקריטריונים.

יעקב מרגי: אני חושב שהדיון הזה חשוב מאוד ולכן בחרתי להשתתף בו.

מיכאל ביטון: תודה לחבר הכנסת מרגי.

מיכאל ביטון: חבר הכנסת סובה, בבקשה.

יבגני סובה: אני מסכים שהדיון הזה חשוב, לפני שנבחרתי להיות חבר כנסת הייתי עצמאי שש שנים, כל פעם שהייתי מקבל מכתבי התראה מהביטוח הלאומי על זה שפה חסרים 200 שקלים, פה חסרים 1,000 שקלים, רואה החשבון שלי היה אומר לי: "עזוב, זה כאב ראש שלי, מה אתה נלחץ מזה?

יבגני סובה: , תפנה אלי את כל המכתבים".

יבגני סובה: אני חושב שזה צריך להיות תיאום מלא בין מי שמייצג את אנשים העסקים.

יבגני סובה: רוב רואי החשבון יודעים להגיע לאותם פקידי השומה שאחראיים על הדבר הזה.

יבגני סובה: אם רואה חשבון לא מסוגל לכך אז אולי כדאי להחליף אותו.

יבגני סובה: רוב הפקידים במס הכנסה עושים את העבודה שלהם היטב ויודעים לענות על שאלות ולהסתדר עם כל מי שאחראי על העסק.

יבגני סובה: אם זה עסק גדול אז יש לו רואה חשבון שיודע את התשובות ויודע להגיד לבעל העסק מה מגיע לו ומה לא מגיע לו.

יבגני סובה: אלו דברים שחייבים להסתדר בלי קשר לוועדת הכלכלה או לחברי כנסת נוספים.

יבגני סובה: אני מסכים עם חברי יעקב מרגי שחייבת להיות פה ועדת חריגים ואני חושב, אדוני היושב-ראש, שצריכה לצאת מפה קריאה להקים ועדה שכזו, אבל שלא יהפכו את הוועדה הזו לוועדה רגילה שתפעל כפי שאמורים לפעול כל פקידי מס ההכנסה.

יבגני סובה: אנחנו יודעים שברגע שאתה מקים ועדת חריגים אז כל אחד שרוצה לפתור בעיה פונה אליה.

יבגני סובה: זה לא אמור להיות כך, צריך להיות מינהל תקין, התהליכים צריכים להיות פשוטים ומובנים לכולם.

יבגני סובה: ועדת חריגים צריכה לקום כדי לטפל במקרים חריגים ולא בשביל להגיד: "מגיע לי".

יבגני סובה: אני אומר שכל אחד יבדוק את עצמו ויהיה אחראי על עצמו ואם מגיע לו לקבל את המענק אז אין שום סיבה שהמדינה לא תיתן לו את המענק.

יבגני סובה: אם מס הכנסה יבדקו ויגלו שלא מגיע למרות חישובים ומעבר בוועדת החריגים, אז כנראה שלא מגיע לו.

יבגני סובה: אנחנו בכל זאת עובדים על פי חוק.

יבגני סובה: אז להקים ועדת חריגים עם הסתייגות שהיא לא תהפוך למשהו שוטף שיהיה מופגז בפניות רבות רגילות, תודה רבה.

מיכאל ביטון: תודה לחבר הכנסת סובה.

מיכאל ביטון: אבקש מאנשי המקצוע להציג לנו האם לאור הדיון ולאור המצוקות שהועלו יש מתווה ורעיון שלכם לפתרון, והאם המתווה יכול להתקיים בכלים החוקיים הקיימים, והאם חלקם ידרשו חקיקה מהירה או תיקוני חקיקה מהירים בתקופת הקורונה שהוועדה תשמח לסייע בהם.

מיכאל ביטון: נשמח לסקירה: כמה עסקים נתבקשו להחזיר כסף, איך זה בוצע, האם זה רק דרך מחשב, האם יש דיון רגיש כלפי עסקים מסוימים, מה הסיפור לגבי הפסדים של 38%–39% שהופכים את הדרישה למענק להחזר, למה זה לא דיפרנציאלי.

מיכאל ביטון: סקירה שלכם ואחר כך פתרונות אפשריים שאתם יכולים להציג היום.

שלמה אוחיון: תודה, אדוני היושב-ראש, שלום לכולם, אני שלמה אוחיון, אני סמנכ"ל שירות הלקוחות ברשות המיסים.

שלמה אוחיון: אני אחראי על החלק של המענק הסוציאלי ומענק ההוצאות לעסקים קטנים.

שלמה אוחיון: נמצא איתנו בזום גם מר אמיר דהן שממונה על הקורונה בנושא המענקים לעסקים גדולים שזה נקרא: "מענק הוצאות".

שלמה אוחיון: חשוב לעשות קצת סדר.

שלמה אוחיון: יש קצת בלבול בין סוגי המענקים, המענקים ניתנו לאוכלוסיות שונות ובאו לתת מענה שונה לכל אוכלוסייה.

שלמה אוחיון: המענק הראשון, שקראנו לו: "מענק סוציאלי", הוא מענק לעצמאיים ולבעלי שליטה.

שלמה אוחיון: הוא ניתן לא כנגזרת של הכנסה חייבת ולא כנגזרת של מחזורים.

שלמה אוחיון: בדקנו את ההכנסה החייבת בשנים הקודמות – 2018, 2019 – ונתנו אחוז מסוים מסך כל ההכנסה החייבת.

שלמה אוחיון: לדוגמה: אם אדם הרוויח ב-2018 100,000 וב-2019 הרוויח 120,000 אנחנו ידענו לעשות את החישוב לפי השנה המיטיבה ביותר ונתנו לו 70% מההכנסה של 120,000 מוגבל בתקרות, כמובן.

שלמה אוחיון: זה סוג אחד של מענקים שנגזר מהכנסה חייבת ולא ממחזורים.

שלמה אוחיון: הסוג השני הוא מענק להוצאות.

שלמה אוחיון: גם כאן יש שני סוגים, יש את העסקים הגדולים שמעל 300,000, שם הבדיקה היא בדיקה פרטנית בהתאם לנתוני העסק.

שלמה אוחיון: שם יש נוסחאות שהוגדרו בתקנות ובחקיקה ואנחנו פועלים על פיהן.

שלמה אוחיון: לכן, במקרים הללו, אנחנו שילמנו מקדמות של 60% במידי, תוך פרק זמן שנקבע בחקיקה.

שלמה אוחיון: התשלום המלא בוצע תוך כדי בדיקה אמיתית של נתוני העסק.

שלמה אוחיון: איפה שהיה צריך להפעיל שיקול דעת ולהפעיל ועדת חריגים – זה הופעל בזמן אמת.

שלמה אוחיון: לכן, במקרים הללו של העסקים הגדולים, ככל שנדרשו להשיב כספים הם נדרשו לאחר בדיקה.

שלמה אוחיון: כל הדרישות להשבה נעשו בכפוף לסמכות שניתנה בדין בהתאם לחישובים שנערכו.

שלמה אוחיון: בנוסף, ניתנו לכולם זכות ההשגה וזכות הערעור בדין.

שלמה אוחיון: טיפלנו בהשגות ובערעורים ונכון להיום יש ועדת ערר שמתקיימת.

שלמה אוחיון: במקרים הללו שבהם יש דרישה להשבת מענקים הדרישה היא דרישה בדוקה על סמך נתוני העסק.

שלמה אוחיון: בעסקים הקטנים של עד 300,000 שקלים, שם הבדיקה הייתה לפי המחזור.

שלמה אוחיון: בדקנו את המחזור בשנת 2019, השווינו אותו למחזורים הרלוונטיים מהתקופות של 2020–2021 ושילמנו בהתאם.

שלמה אוחיון: חשוב לומר שהמדיניות שלנו מלכתחילה, אנחנו התחלנו את הקורונה באפריל, בפסח בשנה שעברה, אנחנו הגענו לערב פסח כשלעסקים הייתה אי-ודאות מה הולך לקרות איתם.

שלמה אוחיון: נדרשנו לתת פתרונות מידיים לציבור העסקים וכך עשינו.

שלמה אוחיון: בנינו מנגנון שכל כולו בנוי על אמון מוחלט בעסקים.

שלמה אוחיון: נתנו הצהרה, אנשים היו צריכים להצהיר בהתאם לחוק האם ירדו 25% במענקים של הוצאות או 40% במענק הסוציאלי, בהתאם להצהרה חישבנו ושילמנו, לא סטינו מן הנוסחאות ימינה או שמאלה.

שלמה אוחיון: יתרה מזאת, אם היו אנשים שקצת איחרו או לא ידעו אז אנחנו תמכנו בהם וסייענו להם ונתנו להם את האופציה להגיש.

מיכאל ביטון: אגב, חייבים להגיד מילה טובה, אני הייתי חבר בוועדת הכספים וראינו את מהירות התגובה של הביטוח הלאומי וגם של אנשי האוצר.

מיכאל ביטון: היו לקונות והיו טעויות אבל כספים ענקיים הוזרמו לעסקים והדבר הזה מבורך.

מיכאל ביטון: עכשיו אנחנו רואים נסיגה, אנחנו גובים בחזרה כסף שהזרמנו בו בזמן שהקורונה מתמשכת ועלולה להחמיר חלילה.

מיכאל ביטון: על זה אנחנו מבקשים להתעכב, לעצור רגע ולא להיות על טייס אוטומטי, לא על פלט מחשב.

מיכאל ביטון: אדם שהפסיד 39% מצבו חמור כמו זה שהפסיד 40%, האחוז הזה לא יכול למנוע ממנו את הסיוע וכן על זו הדרך.

מיכאל ביטון: אני רוצה ממך התייחסות לא למה שעשיתם – שעל כך תבורכו – אלא עכשיו, כשמתחילים לגבות בחזרה ואתם שומעים את זעקת העסקים איזה מחשבות ראשוניות מעשיות בכוחכם לבצע מידית ואלו דורשות תיקון חקיקה, ואיך אתם תביאו את התיקון הזה לוועדה זו או לכל ועדה אחרת כדי לקדם את הפתרונות, זה מה שאני מבקש לדעת.

שלמה אוחיון: אז אני מגיע לפתרונות וחשוב לדבר בשפה הנכונה.

שלמה אוחיון: הדיון היום זומן עקב דרישת מענקים על ידי רשות המיסים, נכון להיום לא דרשנו מענקים מאף אחד, אז זו מוסכמה שחייבת להיאמר.

שלמה אוחיון: מה שאנחנו עשינו, עשינו אקט שירותי לחלוטין.

שלמה אוחיון: רואי החשבון שמגישים עכשיו את הדוחות של שנת 2020 צריכים לדווח על המענקים כהכנסה.

שלמה אוחיון: הם פנו אלינו ואמרו לנו: תגידו לנו מה חייב ומה לא חייב ואם אנחנו עכשיו בודקים ורואים שהלקוח שלנו לקח בהיסח הדעת מענק שלא מגיע לו אז מה אתם מצפים, שהוא ידווח עליו וישלם מס ואחר כך יחזיר אותו?

שלמה אוחיון: אמרנו שנבנה מערכת ונציג את כל הנתונים, רואי החשבון ישקלו האם הלקוח שלהם צריך להחזיר או לא צריך להחזיר.

מיכאל ביטון: שלמה, אני לא איש מיסים, לא זכיתי.

מיכאל ביטון: תן לי להבין: אתה אומר שהמדינה לא ביצעה אקט של גביית מיסים אלא מתוך השטח עלתה שאלה כיצד לרשום את ההכנסה הזאת ואיך להתייחס אליה בהיבטים של מיסוי.

מיכאל ביטון: אתם אומרים שאם רוצים לרשום אז בעלי העסקים צריכים לבדוק אם הם זכאים לה ומי יחזיר ומי לא יחזיר, אבל לא הוצאתם דרישות תשלום לגבי המענקים.

מיכאל ביטון: האם הבנתי נכון?

שלמה אוחיון: על המענק הסוציאלי ועל המענק לעסקים קטנים, בשונה מהמענקים שהסברתי ששם הבדיקה היא פרטנית והיא נעשית בזמן אמת, במענקים שהתבססו על הצהרות אנחנו הצגנו את הנתונים לציבור בשאילתה באזור האישי בסמוך למקום שבו מבקשים את המענקים, שם הצגנו את כל הנתונים נכון להיום – מי ירד ועמד בתנאים ומי לא עמד בתנאים.

שלמה אוחיון: אפשרנו לציבור שמעוניין להחזיר את המענקים ועל פי שיקול דעתו חושב שהוא צריך להחזיר כי הוא אומר שחבל לו לדווח על ההנסה החייבת ואחרי זה להגיש דוח מתקן לרשות המיסים, הוא מעדיף להחזיר מבעוד מועד ולא לדווח על ההכנסה.

מיכאל ביטון: העיקרון הזה שדיברת עליו חל על כלל העסקים או על חלק מהעסקים?

יבגני סובה: מיכאל, תחדד, זה 2020.

מיכאל ביטון: כן, על שנת מס.

שי אבו: אבל גם כשרואי חשבון פנו לעשות דוח מתקן, לא אפשרו להם.

שי אבו: חשוב שזה ייאמר.

שלמה אוחיון: לא צריך להגיש דוח מתקן כי אם אתה אומר שלא מגיע לך ואתה רוצה להחזיר - - -

שי אבו: אבל הוא שילם עבור זה עד שנת 2020.

שלמה אוחיון: פתחנו את האופציה לבקש להחזיר את הכסף וגם נתנו פריסה עד דצמבר 2022 וולנטרי, עדיין לא ביקשנו מאף אחד.

מיכאל ביטון: לא הוצאתם דרישת תשלום?

שלמה אוחיון: לא.

מיכאל ביטון: אני מסתכל על המסמך שאמיר שושני קיבל וכתוב בו: "לפניך מידע אודות המענקים שקיבלת.

מיכאל ביטון: אחוז השינוי בפועל מבוסס על הדיווחים שלך למע"מ.

מיכאל ביטון: עבור כל מענק ניתן לבחור להחזירו או לנמק מדוע יש זכאות למענק למרות אי העמידה באחוז הירידה הנדרש".

מיכאל ביטון: אני אקרא את זה בפשטות: או שהוא מחזיר או שהוא מנמק לך למה לא.

מיכאל ביטון: אבל אתה אומר לו שהוא מנמק למרות שאתה אומר שהוא לא עמד באחוז הנדרש, אז איך הוא ינמק אם הוא לא עמד?

שלמה אוחיון: - - -

אמיר שושני: - - -

שי אבו: - - -

מיכאל ביטון: שושני, שושני, שושני, אני רוצה להבין, אתם כולכם גדולי הדור ואנחנו רק גדולי הדור בדיון.

שלמה אוחיון: החוק קבע אחוזים.

שלמה אוחיון: על הוצאות 25% ירידה בדו-חודשי, מענק סוציאלי נדרש 40% דו-חודשי.

שלמה אוחיון: אנחנו הצגנו את המצב לאשורו על פי הדיווחים.

שלמה אוחיון: לקחנו את הנתונים והצגנו אותם אחד לאחד.

מיכאל ביטון: ביצעתם שיקוף.

שלמה אוחיון: בדיוק.

מיכאל ביטון: אבל לא ביקשתם את הכסף.

שלמה אוחיון: לא ביקשנו, רק שלחנו מסרונים לאנשים ואמרנו להם לשים לב לקראת עונת הגשת הדוחות, ביקשנו שייכנסו לאתר שלנו - - -

מיכאל ביטון: מה המשמעות המעשית של אי-בקשת הכסף, שהאדם הזה יכול לחכות חצי שנה או שנה ולא לדאוג?

שלמה אוחיון: המשמעות המעשית היא שאנחנו עדיין מבצעים את הבחינות הפנימיות שלנו על פי הקריטריונים שלנו.

שלמה אוחיון: יש שינויים בנתונים כל הזמן ואנחנו רוצים לוודא שאנחנו עומדים על קרקע יציבה.

שלמה אוחיון: אנחנו ערים לכך שאנחנו עדיין בתקופת קורונה, תקופת הקורונה לא נגמרה.

שלמה אוחיון: החוק מאפשר לנו שלוש שנים לבקש את הכסף בחזרה ולכן, מבחינתנו, מי שאצה לו הדרך ורוצה לקנות לעצמו ודאות הנה המסלול.

מיכאל ביטון: אבל אתם לא דורשים את הכסף.

שלמה אוחיון: לא דרשנו, זה חייב להיות ברור.

מיכאל ביטון: אמרת שתדבר גם על פתרונות.

שלמה אוחיון: לגבי הפתרונות: פריסת התשלומים - - -

בועדת הכספים הודיעו עכשיו שרשות המיסים דוחה את כל התשלומים - - -

מיכאל ביטון: הוא אומר שאפילו לא ביקשו את הכסף, הם ענו לפנייה של רואי החשבון שלא ידעו איך לרשום את המענק, הם אמרו להם שישימו לב אם הם עומדים ביעדים או לא אבל לא ביקשו לשלם.

מיכאל ביטון: נכון?

שלמה אוחיון: נכון.

מיכאל ביטון: עכשיו תמשיך.

שלמה אוחיון: אני עובר לפריסה: אמרנו גם לאלה שרוצים לשלם מרצונם שיש להם זמן עד סוף השנה, זה מה שאדוני הזכיר עכשיו, קחו לכם זמן עד סוף השנה ותהיה לכם פריסה עד דצמבר 2022.

שלמה אוחיון: אם תעשו את ההסדר מרצונכם בצורה וולונטרית ותגיעו לרשות המיסים אז תקבלו פריסת תשלומים עד דצמבר 2022.

מיכאל ביטון: האם מקרים חריגים שיבקשו עוד פריסה ייענו?

שלמה אוחיון: בוודאי, אנחנו עושים זאת גם בשגרה.

מאזן גנאים: בלי ריבית והצמדה.

שלמה אוחיון: לעניין ריבית והצמדה: אנחנו כמדיניות, בהתאם למה שקבוע בחוק, למרות שיש לנו אופציה להטיל ריבית, כרגע ההחלטה ברשות המיסים היא שגובים רק את ההצמדה.

שלמה אוחיון: החוק מאפשר בנסיבות מסויימות לקחת גם הצמדה וגם ריבית.

שלמה אוחיון: על פי שיקול דעתנו ויתרנו על הריבית ואנחנו מחייבים רק על ההצמדה, על ערך הכסף, ההצמדה יחסית לא גבוהה ונתפלל שכך יישאר.

שלמה אוחיון: למעשה אתה מחזיר את ערך הכסף אפילו בלי ריבית.

יבגני סובה: ההחלטה לא להטיל ריבית מגובה בחוק?

יבגני סובה: כדי שלא ייווצר מצב שאחד כן יקבל ואחד לא.

האם זה תלוי שיקול דעת או שמדובר בנוהל?

שלמה אוחיון: כתוב בחוק שמנהל רשות המיסים רשאי לוותר על הריבית אם הוא שוכנע שהכסף לא נלקח בזדון.

יבגני סובה: הוא דן בכל מקרה לגופו או שהוא נותן - - -

שי אבו: - - - כשאדם משלם באשראי הוא משלם את זה בקרדיט.

- - - הסוכרייה - - -

מיכאל ביטון: שלמה, ההצהרה הזאת של הריבית, האם אפשר שנעגן אותה, שבמקום "רשאי" שנקבל פה הודעה שהוא החליט בשנתיים הקרובות לא להטיל ריבית על הכספים הללו.

מיכאל ביטון: ההחלטה היא שלו אבל אנחנו לא רוצים אי-ודאות.

שלמה אוחיון: זה פורסם באתר שלנו באותיות קידוש לבנה.

מיכאל ביטון: מה כתוב?

שלמה אוחיון: כתוב שתשולם רק הצמדה.

מיכאל ביטון: עד מתי זה בתוקף?

יבגני סובה: לאיזו שנת מס זה תקף?

שלמה אוחיון: ההחלטה לא הוגבלה בזמן, היא שרירה וקיימת.

שלמה אוחיון: זו ההחלטה נכון לעכשיו והיא כתובה בצורה ברורה בדף השירות שלנו באתר האינטרנט.

שלמה אוחיון: עד 31 בדצמבר 2022 אפשר לבצע תשלומים למי שיפנה אלינו עד 31 בדצמבר 2021 - - -

מיכאל ביטון: לגבי הריבית שעלתה פה, עד מתי, תאריך, עד מתי לא ייקחו ריבית על המענקים הללו?

שלמה אוחיון: כרגע מדובר בהחלטה גורפת.

מיכאל ביטון: עד איזה תאריך?

שלמה אוחיון: לא הגבלנו.

יבגני סובה: לאיזה שנת מס, זו השאלה.

מיכאל ביטון: על המענקים הללו, האם אפשר להגיד שבשנים 2021,2022,2023 לא תהיה ריבית.

שלמה אוחיון: אדוני, מאחר שהסמכות של מנהל רשות המיסים נתונה לי, אני מתחייב להודיע לוועדה על פרק זמן סביר - - -

מיכאל ביטון: בסדר גמור, תשובתך זו תופיע בסיכום הדיון.

מיכאל ביטון: מיד נמשיך איתך ואני שמח שדיברת כי אתה חידדת פה שעדיין לא דורשים את הכסף ולא גובים אותו אלא מציגים לכל עסק את מצבו.

מיכאל ביטון: ההצגה הזו כבר מציפה לחץ של העסקים, הלחץ הזה מציף בעיות באופן החישוב של ההחזרים, עיוותים, ולכן זאת הזדמנות כבר עכשיו לטפל עוד לפני שגובים את הכסף.

מיכאל ביטון: חבר הכנסת אשר, בבקשה.

תודה, אדוני, שתי נקודות, אחת כללית ואחת פרטית.

אני מתחיל להרגיש שיש שני סוגים של מכחישי קורונה, יש מכחישי קורונה מאידיאולוגיה שאני מקווה שהם מיעוט.

יש מכחישי קורונה מסיבות כלכליות.

בדרך כלל זה מגיע למקומות שבהם משרד האוצר או משרדים אחרים - - -.

עכשיו יש כמה הבהרות שזו לא הייתה דרישה אלא תשובה אבל אני חושב דבר אחד: אנחנו נמצאים עדיין בתוך משבר הקורונה.

לצערנו הרב, ההחלטות שהיו לפני שלושה חודשים, כשהיינו עם אפס נדבקים ביום, צריכות להשתנות שינוי משמעותי בימים אלו.

חוסר הוודאות הוא מטורף.

גם אם עסק התחיל להשתקם פתאום מתחיל הסיפור מחדש, פתאום הוא מקבל הודעה מרואה החשבון שלו, שמפילה עליו עוד 200 קילו על הראש, שבעצם הוא קיבל מהמדינה שלא ביושר או בטעות.

לכל זמן ועת.

המדינה לא תתמוטט אם ההחזרים יגיעו אליה בעוד שנה ולא בעוד שנה.

תעשו עצירה, תרגיעו את האנשים, תנו לאנשים לנהל את העסקים במשבר ולאחר המשבר תתחשבנו איתם.

תפעילו קצת היגיון בריא, אנחנו חזרנו בחזרה לגלים הקודמים.

נכון שלפני שלושה חודשים תכננתם להחזיר את המשק למצב רגיל, אנחנו לא שם.

הדבר הכי חשוב בניהול משבר זה ניהול תוך כדי תנועה.

אם אתה יודע תוך כדי תנועה לשנות את הדברים ולהוציא מכתב הרגעה, לא צריך לכתוב לאף אחד שיוותרו לו על כספים שנלקחו חלילה שלא כדין, אבל, רבותיי, צריך גם היגיון וגם שכל.

דבר נוסף: יש בעיה מובנית בוועדת הערר.

בסוף מדובר, ומי כמוך יודע, אנחנו מקבלים - - -

מיכאל ביטון: יש איזו סיבה שהיום מגיעים לוועדה שלי רק נציגי המפלגות החרדיות והערביות ויבגני סובה?

הטובים ביותר, כולל מישראל ביתנו.

יבגני סובה: יש גם אחריות למשק, אחריות לתקציב, אחריות לגירעון, צריך לגלות אחריות אז באתי.

אדוני היושב-ראש, אתה יודע שכראשי עיר קיבלנו החלטות רוחביות אבל תמיד הסתכלנו והיה לנו את המנדט לראות איך זה משפיע בסופו של דבר על האנשים.

פה מדובר בהחלטות שאני לא יכול לבוא בטענות לאנשי רשות המיסים בגלל שמדובר באלפי מענקים שניתנו ומאוד יכול להיות ששגגה יצאה מתחת ידם.

ברגע שאין ועדת חריגים או ועדת ערר מסודרת, שכל רואה חשבון פשוט פונה ושומעים אותו ובודקים אותו, גם פנים אל פנים הבן אדם יודע להשתכנע אם לא הגיע לו.

יש לכם את הזמן כי אתם הולכים לעשות את פסק הזמן שאני מציע.

לכן, אדוני היושב-ראש, אני מבקש שתתניע מתוך הסיכום שלך ובמעקב שלך את שני הנושאים הללו, גם שתהיה ועדת חריגים ברורה ופתוחה לכל דורש, וגם פסק זמן עד שיעבור הגל הזה ואז אפשר יהיה לכוון יותר קדימה ולסיים את האירוע כולו, תודה.

מיכאל ביטון: אני רוצה השלמות של שלמה אוחיון מרשות המיסים.

מיכאל ביטון: אחריו ידבר אמיר דהן מנהל מחלקת פיצויים ברשות המיסים.

מיכאל ביטון: אחריו ידבר גל ברנס מאגף התקציבים.

מיכאל ביטון: בבקשה, שלמה.

שלמה אוחיון: אתייחס להצעות שעלו פה בעניין פריסת חוב.

שלמה אוחיון: דומני שהעניין הזה כבר הוסדר.

שלמה אוחיון: אדוני שאל האם ניתן מענה פרטני למי שצריך ארכה והתשובה שניתנה היא חיובית.

שלמה אוחיון: לגבי הסדר דיפרנציאלי למי שירד 38% או 40% אז בוודאי שזה טעון חקיקה ולא משהו שמותנה בשיקול הדעת.

מיכאל ביטון: חבר הכנסת אשר, הוא משיב לך.

שלמה אוחיון: אני מתייחס כרגע לעניין של שיקול דעת או החזר דיפרנציאלי למי שירד יותר או שירד פחות.

שלמה אוחיון: החקיקה הקיימת קבעה רף של 40% או 25%.

שלמה אוחיון: גם בשלב התשלום, חשוב לומר שאנשים שלקחו את המענק הציפייה שלנו מהם הייתה שלפני לקיחת המענק הם יעשו את הבדיקה הנדרשת.

שלמה אוחיון: מינואר עשינו עבורם את הבדיקה כי הבנו שאנשים נופלים בהיסח הדעת ולוקחים משהו שלא מגיע להם.

שלמה אוחיון: מינואר התחלנו להציג גם את המחזורים ובאמת ראינו מינואר ואילך שאנשים נזהרו ולא לקחו את המענקים.

שלמה אוחיון: מה שהיה היה ולכן חלק מהאנשים שלקחו מענקים שהם לא זכאים להם, הייתה תמימות דעים שמי שלקח משהו בניגוד לחוק צריך להחזיר.

ברור.

מיכאל ביטון: זה בדיוק מה שאנחנו עושים.

מיכאל ביטון: אנחנו לא עושים שום דבר אחר.

מיכאל ביטון: יתרה מזאת, הבהרתי - - -

אבל מעבר לכך – לכל זמן ועת.

שלמה אוחיון: ולכן הבהרתי שלא דרשנו.

שלמה אוחיון: כל מה שהצגנו עד עכשיו, עד דצמבר 2021, זה וולונטרי לחלוטין.

שלמה אוחיון: לא קבענו ואמרנו שנגמרה הקורונה ומי שלא יחזיר אז ממחר אנחנו אוכפים.

שלמה אוחיון: לא אמרנו את זה בשום שלב.

אבל אין ועדת ערר.

שלמה אוחיון: יש בחוק.

שלמה אוחיון: יש ועדת השגה וועדת ערר.

שלמה אוחיון: אדוני ביקש שכל אדם, לאו דווקא רואה חשבון, יוכל לפנות אלינו.

שלמה אוחיון: נסבר את האוזן: טיפלנו ב-120,000 כתובות וטיפלנו במיליוני פניות טלפוניות.

שלמה אוחיון: נאמר פה מקודם שאין לנו מענה טלפוני, אנחנו עונים תוך 90 שניות.

שלמה אוחיון: אפשר לבדוק אותנו בנושא זה.

שלמה אוחיון: הקמנו מוקד בתקופת הקורונה והוא עובד בצורה מקצועית, אני אומר זאת ממקור ראשון, אנשים זוכים למענה בהתאם למה שקבוע בחוק.

שלמה אוחיון: החוק לא נתן דיפרנציאציה בין 38% וכולי, אנחנו פועלים בהתאם לחוק.

שלמה אוחיון: ככל שישונה החוק אז כמובן שנתאים את עצמנו.

מיכאל ביטון: למה "ככל"?

מיכאל ביטון: אם אתם תביאו טיוטה מהירה אנחנו נתקן חוק בוועדה.

שלמה אוחיון: אדוני, אני אינני קובע את המדיניות.

יבגני סובה: אפשר להציע.

מיכאל ביטון: אבל יש הבדל בין להגיד "ככל שיחוקק חוק" כאילו שזה כוח עליון, לבין לומר שיש היגיון בתיקון חוק שיאפשר דיפרנציאציה ואנחנו נכונים לקדם אותו בכפוף לכנסת.

יבגני סובה: זה צריך לבוא מאיתנו, חברי הכנסת.

יבגני סובה: שמענו את הרעיון ועלינו מוטל לקדם.

מיכאל ביטון: האפשרות לקדם את הנוסח מוטלת גם על אנשי מקצוע.

יבגני סובה: אדוני, אני מבקש לציין לפרוטוקול שהקואליציה תוגברה ועכשיו הגיעו עוד כמה חברי קואליציה בגלל תחושת אחריות כבדה כלפי המצב הכלכלי.

מיכאל ביטון: אתה מגן על כבודם, אשריך.

אוסאמה סעדי: זה בגלל חשש לחטוף הצבעה.

מיכאל ביטון: אמיר דהן, מנהל מחלקת פיצויים ברשות המיסים, יש לך מה להוסיף?

מירב כהן: שלום רב, שלמה אוחיון נתן הסבר מקיף כך שאני לא רואה משהו שאפשר להוסיף.

מירב כהן: אם יהיו שאלות שקשורות במענק הוצאות לעסקים גדולים אני אשמח לענות.

מיכאל ביטון: תודה.

מיכאל ביטון: גל ברנס, בבקשה.

גל ברנס: שלום, אין לי מה להוסיף אלא אם כן יש שאלות לחברי הוועדה.

מיכאל ביטון: תודה רבה.

מיכאל ביטון: חברי הכנסת שהצטרפו יקבלו מיד זכות דיבור.

מיכאל ביטון: אנחנו רוצים לתת הזדמנות לבת עמי דרור, ממובילת מאבק "אימהות עצמאיות".

מיכאל ביטון: אחריה תתייחס אתי נמרודי מהביטוח הלאומי.

בת עמי דרור: שלום רב, תודה עבור ההזדמנות לדבר, אני רוצה להעלות שתי סוגיות שנוגעות בהחזרת המענקים.

בת עמי דרור: הראשונה שבניהן היא הבקשה מנשים שילדו בשנת 2019 להשיב חלק מהמענקים על אף שב-2 בנובמבר 2020 אושרו תקנות שמאפשרות לנשים שהיו בחופשת לידה עד שנת 2019 לחשב מחזור חלופי למשך כל תקופת הלידה וההורות על פי סעיפים 6–7 בחוק עבודת נשים.

בת עמי דרור: אנחנו מדברים על 26 שבועות מלאים בתוספת של שמירת הריון במידה ויש צורך.

בת עמי דרור: לצערי, על אף התקנות הנזכרות, כשאנחנו ניגשות לאזור האישי ברשות המיסים ומתבקשות להגיש הנמקות לסיבה שבגינה אנחנו רוצות להשאיר את המענק אצלנו, רובנו מצליחות לעשות זאת רק עבור שני מחזורים או שלושה ומקבלות מענה רק בגין חופשת לידה חלקית.

בת עמי דרור: מר שלמה אוחיון, שאני מכירה ומעריכה, אמר שיש מענה מקיף במוקד הטלפוני.

בת עמי דרור: חשוב לומר שפניתי באופן אישי למוקד הטלפוני לפני כחודש, שלחתי מאז ארבע פניות כתובות ועדיין לא קיבלתי מענה.

בת עמי דרור: נציג המוקד אומרים שאין להם שום אפשרות לעזור במה שקשור להנמקות ושבמייל מקבלים מענה תוך 120 ימים.

בת עמי דרור: לעניין הסוגיה שעלתה בוועדה על ההיעזרות ברואי חשבון שיודעים איך להגיע, חשוב לי להגיד שחלק משמעותי מהעסקים הפטורים וגם חלק מהעסקים המורשים לא נתמכים על ידי רואי חשבון ומדובר כרגע על הוצאה נוספת עבור אותם העסקים שהיא מיותרת.

בת עמי דרור: לכן אני חושבת שמן הראוי לתקן את ההנמקות עבור אנשים שהיו בחופשת לידה בשנת 2019 כדי שיתמכו בחוק, ולא נצטרך להחזיר מענקים למרות שהם מגיעים לנו, וגם לשפר את הדרך שבה ניתן השירות כי אני חושבת שלשלוח מייל ולקבל תשובה כעבור 120 ימים זה מופרך.

מיכאל ביטון: תודה רבה.

מיכאל ביטון: אתי נמרודי, מנהלת תחום בכירה במחלקת אימהות, אגף משפחה, המוסד לביטוח לאומי, שלום לך.

אתי נמרודי: שלום לכולם, הנושא שאתם עוסקים בו לא נוגע ישירות בתחום עליו אני מופקדת.

אתי נמרודי: מדובר בתחום דמי לידה שמשולמים מתוכו דמי הלידה לעצמאיות ושכירות.

אתי נמרודי: אתם מדברים על מענקים שקשורים במס הכנסה אז אני לא בדיוק יודעת למה להתייחס.

מיכאל ביטון: הנושאים שהעלתה בת עמי לא קשורים אלייך?

אתי נמרודי: לא.

אתי נמרודי: אנחנו משלמים דמי לידה לעצמאיות - - - כך שאפשר להתחשב בהכנסה של שלוש שנות מס.

אתי נמרודי: אם אישה ילדה ב-2021 אנחנו בוחרים את שנת ההכנסה המיטיבה ולפיה אנחנו משלמים את דמי הלידה, זה השינוי היחיד שאנחנו עושים בדמי לידה בזמן הקורונה.

מיכאל ביטון: בת עמי, למי את מפנה את שאלותייך, מול מי את עובדת?

בת עמי דרור: האחראית היא רשות המיסים, זה משהו שהוא בתחום הטיפול של שלמה אוחיון ואמיר דהן בהתאם למחזור, הם אלו שנתנו את המענקים לעצמאיות.

בת עמי דרור: בגלל החופשה אחרי הלידה היה צורך בחישוב מחזור חלופי, מחזור שאושר בתקנות - - - במערכת.

מיכאל ביטון: ניתן להם להשיב לך.

שלמה אוחיון: המקרה של בת עמי וחברותיה הובא אל שולחני אמש.

שלמה אוחיון: לפני שנכנסתי לדיון עשיתי כמה בדיקות.

שלמה אוחיון: אנחנו נתקן וניתן אפשרות לסמן את הנימוקים שהיא לא צריכה להחזיר עקב חופשת לידה.

שלמה אוחיון: אנחנו נוסיף את האפשרות הזאת וזה יהיה - - -

מיכאל ביטון: אתה יכול לחדד את זה?

שלמה אוחיון: החקיקה לא הביאה בחשבון נשים שהיו בחופשת לידה ובשמירת הריון.

שלמה אוחיון: עקב הפניות של בת עמי וחברותיה שונתה החקיקה והותקנו תקנות מיוחדות עבור מי ששהה במילואים או חופשת לידה ושמירת הריון.

שלמה אוחיון: אנחנו החלנו אותם רטרואקטיבית.

שלמה אוחיון: בת עמי אומרת שהמהלך הוולונטרי שהצגנו, גם אפשרנו למה לא צריך להחזיר, ההסבר לנשים שהיו בהריון לא קיים ברשימת ההסברים.

שלמה אוחיון: בת עמי מבקשת שניתן את האופציה להסביר.

שלמה אוחיון: אז אנחנו נבדוק ונוסיף את זה.

מיכאל ביטון: בסדר, אז זו משימה שאתה לוקח על עצמך.

שלמה אוחיון: כן.

מיכאל ביטון: תודה רבה.

מיכאל ביטון: חברת הכנסת לימור מגן תלם, בבקשה.

לימור מגן תלם: אני מתנצלת שלא הגעתי מתחילת הדיון.

לימור מגן תלם: שתי נקודת חשובות: ועדת חריגים למקרים - - -

מיכאל ביטון: עלה ויופיע בסיכום.

לימור מגן תלם: מעולה.

לימור מגן תלם: הנושא השני הוא עריכת תחשיב שנתי - - -

מיכאל ביטון: עלה.

לימור מגן תלם: מעולה.

מיכאל ביטון: תראי מה זה, התכוננו להגעתך.

מיכאל ביטון: אוסאמה סעדי, בבקשה.

אוסאמה סעדי: תודה, אדוני, לפני שבוע בדיון שהיה על הקנסות העלנו את הנושא הזה ואתה כבר מקיים דיון בפגרה על הנושא החשוב הזה וזה ראוי להערכה.

אוסאמה סעדי: אני רוצה לקשור את זה עם מה שקורה בימים אלה וכל אי הבהירות והבלבול של החלטות הקורונה, המצב הזה פוגע בעסקים.

אוסאמה סעדי: לפני כמה שבועות דיברו על תו שמח לאולמות ולאירועים ואנשים התכוננו, יש משפחות שדחו חתונה מלפני שנה, ברגע ששמעו שוב על סגר הקדימו את החתונות.

אוסאמה סעדי: עכשיו אומרים שהחל מיום רביעי יש תקנות חדשות וחישוב מספרים חדש.

אוסאמה סעדי: תראה, אדוני היושב-ראש, אנשים לא קובעים חתונה מהיום למחר.

אוסאמה סעדי: אנשים מזמינים תקליטן, אולם, זמר, אנשים, עושים הרבה הכנות.

אוסאמה סעדי: מה עם כל אלו שקבעו חתונה לעוד שבוע או שבועיים?

אוסאמה סעדי: כל העסקים הללו נפגעים ואין מי שמפצה אותם.

אוסאמה סעדי: אז לרשות המיסים אצה הדרך לבקש החזר.

אוסאמה סעדי: חכו, נראה מה קורה - - -

מיכאל ביטון: הייתה פה הבהרה לפני שבאתם שרואי החשבון של העסקים פנו לרשות ושאלו איך הם רושמים בדוחות שלהם את ההכנסה הזאת.

מיכאל ביטון: אמרו להם לשים לב מה מצבם ברשות המיסים מבחינת העמידה בקריטריון של המענקים.

מיכאל ביטון: לא ביקשו את הכסף רק שיקפו להם את המצב.

אוסאמה סעדי: יש עסקים שביקשו מהם את הכסף.

מיכאל ביטון: לא.

אוסאמה סעדי: מה "לא"?

אוסאמה סעדי: פנו אלינו עסקים.

מיכאל ביטון: נמצא פה הבן אדם.

מיכאל ביטון: גם במסמך - - -

אוסאמה סעדי: פנו אלינו עסקים שביקשו מהם להחזיר את הכסף.

מיכאל ביטון: גם במסמך של שושני כתוב: "זה מצבך, תגיד לנו מה יהיה".

אוסאמה סעדי: מכיוון שיש אי-בהירות ויש עמימות, יש ענפים שעדיין סגורים – מורי דרך, סוכני נסיעות, ענף האירועים – אם אתה מגביל בעל אולם ל-400 מוזמנים ואנשים הזמינו אצלו 1,000 אז הוא נפגע, ההכנסה שלו נפגעת.

אוסאמה סעדי: לכן, אדוני היושב-ראש, צריך לחכות עם העניין הזה ולראות שאנחנו עברנו את הגל הזה.

אוסאמה סעדי: אומרים שאולי בכל זאת יהיה סגר.

אוסאמה סעדי: העסקים לא בורחים והאנשים לא בורחים, תמיד אפשר לעשות את החשבון, אבל לא עכשיו.

מיכאל ביטון: תודה רבה.

מיכאל ביטון: חבר הכנסת טיבי, בבקשה.

אחמד טיבי: תודה, אני רוצה להתייחס לרצח הנורא שהיה אתמול של סאהר איסמעיל בכפר ראמה.

אחמד טיבי: הכרתי את סאהר היטב.

אחמד טיבי: סאהר עבד במשרדי החינוך והפנים ועשה רבות כדי לטפל באוכלוסייה הערבית.

אחמד טיבי: הרצח שלו הוא רצח נפשע ואכזרי.

אחמד טיבי: אני שולח תנחומים לאשתו ולכל בני משפחתו היקרים.

אחמד טיבי: הוא הנרצח 62 מבחינת קורבנות מהמגזר הערבי, זאת מלבד נרצחים מירושלים המזרחית ומהגולן.

אחמד טיבי: אם מכללים גם את האזורים הללו אז מניין הנרצחים כבר עולה למעל 70.

אחמד טיבי: זה נורא!

אחמד טיבי: אנחנו חוזרים על דרישתנו למגר את התופעה הזאת כדי שהכאב הזה ייפסק, וכנראה שהוא לא הולך להפסיק בקרוב.

אחמד טיבי: יהי זכרו ברוך.

מיכאל ביטון: חבר הכנסת טיבי, אנחנו מצטרפים לדבריך, דיברתי על כך גם אתמול ברדיו.

מיכאל ביטון: זה אומנם לא מהנושאים של הוועדה אבל סדר היום הארצי והקיומי מחייב התייחסות רגישה ואנושית אז תודה רבה.

מיכאל ביטון: חבר הכנסת רון כץ, בבקשה.

רון כץ: תודה, אדוני.

מיכאל ביטון: אנחנו לקראת סיכום אז אני מבקש את סליחת כל האורחים בזום שלא ניתן להם לדבר.

רון כץ: אני רוצה להודות לך על קיום הדיון החשוב.

רון כץ: יש שאלה של איזון משאבים בין מוסדות המדינה לבין העסקים שעוברים תקופה קשה ביותר.

רון כץ: בעלי העסקים מתמודדים כל יום עם הלא-נודע ועם התחושה שאין באמת רשת ביטחון שתציל אותם במידת הצורך.

רון כץ: כשעסק נפגע זה מידי, אז המענקים שיגיעו אחר כך כבר לא יעזרו כי עסק שהצ'ק שלו חוזר – ההשלכות העתידיות הן לכל אורך חיי העסק ובעל העסק, בטח לגבי הלוואות.

רון כץ: אנחנו רואים שאם בודקים את הנתונים אז הנתונים הם בעיתיים מאוד.

רון כץ: אני חושב שצריכה לצאת אמירה של הוועדה, אנחנו צריכים לעצור עם החזר המענקים.

רון כץ: המדינה לא יכולה לדבר על מגיפה שמתפרצת ועל חשש לסגר – אני מאוד מקווה שלא יהיה ואני רוצה לחזק את ראש הממשלה והממשלה שעושים עבודה מדהימה במלחמה עם נגיף החדש ובאמת מנסים להוריד את הרעיון של סגר מהשולחן – אבל אין מה לעשות הסגר כבר מתקרב ואנחנו רואים ירידה בהיקפים כי המצב מפחיד וכמות הנדבקים גדולה, אנשים לא רוצים לבלות בחללים סגורים עם עוד אנשים.

רון כץ: התוצאה הישירה היא פגיעה בעסקים.

רון כץ: אנחנו צריכים לומר שלמרות שזה קשה, גופי המדינה והמס צריכים למצוא כספים ממקורות אחרים.

רון כץ: אי-אפשר לבקש מבעלי העסקים שנלחמים רגע לפני שהם מפסקים לנשום שיחזירו את המענקים.

רון כץ: אני מבקש שתנסו למצוא פתרון אחר.

רון כץ: אני מבין את הקושי ואני רואה את כל התמונה והיא תמונה מורכבת.

רון כץ: אנחנו צריכים לחשוב איך אנחנו בונים רשת ביטחון נוספת עבור העסקים כי אנחנו נכנסים לתקופה של חגים ואי הרבה ימי עבודה בחודש הקרוב.

רון כץ: בעל עסק רואה קדימה שלא יהיו לו הכנסות בחודשיים הקרובים.

רון כץ: ברגע שאין הכנסות אז העסק נכנסת לסחרור בעייתי ופה אנחנו חייבים להיכנס לתמונה, תודה רבה.

מיכאל ביטון: תודה רבה.

מיכאל ביטון: אני מתנצל בפני כל משתתפי הדיון שלא עולים לדבר, עיקר הדבר הוא שאנחנו מתקדמים לכיוון פתרונות ושומעים גם את רשות המיסים בנושא הזה.

מיכאל ביטון: אני רוצה להודות לאיריס שטארק שנמצאת איתנו בזום, יוסי פתאל מהתאחדות המלונות ועוד רבים וטובים.

מיכאל ביטון: אני מודה לכם על ההשתתפות ומתנצל בפני מי שלא דיבר.

מיכאל ביטון: קיימנו דיון פגרה וזה לא מובן מאליו.

מיכאל ביטון: לאור חשיבות הדיון התכנסנו כולנו בפגרה ואני חושב שנציג קצת פתרונות עכשיו ונחכה לתשובות בשבועות הקרובים.

מיכאל ביטון: נסכם: ועדת הכלכלה מכירה במצב המיוחד שהמשק נמצא בו.

מיכאל ביטון: אנחנו בעיצומו של משבר קורונה מחמיר.

מיכאל ביטון: המצב הזה דורש בלימה של מהלכים מהירים ואגרסיביים של החזרי מענקים.

מיכאל ביטון: הוועדה מעריכה את הפתרונות של הממשלה ושל רשות המיסים שבאים בדמות מענקים שהועברו לעסקים בזמן המגיפה, אך אסור שהיד המסייעת תהיה גם היד הפוגעת, זאת במיוחד לאור ההחמרה במשבר הקורונה שסופו מי ישורנו.

מיכאל ביטון: הוועדה מקבלת את הודעת רשות המיסים שכרגע אין דרישה מיידית ואין גבייה אלא רק שיקוף של מצב העסקים על מנת שהאחרונים ידעו לכלכל את צעדיהם בתכנון התקציבי ובדוחות הכספיים שלהם.

מיכאל ביטון: המידע על מצב העסקים ביחס להחזרי הקורונה הגיע מן השטח אל רשות המיסים והם נתנו את השירות, אבל אין דרישה כספית מיידית ואין גבייה מיידית.

מיכאל ביטון: זו ההבהרה החשובה ביותר בדיון הזה.

מיכאל ביטון: מי שרוצה לכלכל את צעדיו ולהקדים תרופה למכה ולהחזיר את מה שהוא לא זכאי לו – תבוא עליו הברכה, אבל אין פעולה אקטיבית לגביית הכסף לעת עתה.

מיכאל ביטון: הוועדה סבורה שעסק שקיבל מענק שלא כדין עליו להחזירו ללא עוררין.

מיכאל ביטון: יחד עם זאת, הוועדה סבורה שיש להתייחס לעסקים הקטנים והבינוניים באותה הנדיבות שבה מתייחסים לשכירים שפוטרו ומקבלים דמי אבטלה ואף אחד לא חושב לדרוש את זה מהם בהמשך.

מיכאל ביטון: גם העסקים וגם השכירים משלמים דמי ביטוח לאומי לימים קשים, ואנחנו נמצאים בימים קשים.

מיכאל ביטון: הוועדה קוראת למשרד האוצר ולרשות המיסים להקים ועדת חריגים ברשות המיסים שתבחן באופן שוויוני, נגיש ומהיר כל עסק לגופו בראייה שנתית.

מיכאל ביטון: הוועדה סבורה שעל רשות המיסים לבחון דרכים לפרוס את החוב.

מיכאל ביטון: שמענו שיש נכונות יפה להקים ועדת חריגים ברשות המיסים שתבחן באופן שוויוני ומהיר כל עסק לגופו על פי ראייה שנתית.

מיכאל ביטון: הוועדה סבורה שעל רשות המיסים לבחון דרכים לפריסת החוב, שמענו שיש נכונות יפה לפרוס עד 2022 ואף עד 2023 אם יידרש.

מיכאל ביטון: זה דבר שגם נעשה בשגרה, כך על פי דברי נציג רשות המיסים.

מיכאל ביטון: הנושא של ההחזר הדיפרנציאלי הוא חשוב.

מיכאל ביטון: אם אין לכם סמכויות בחוק לקבל את ההחזר של המענק באופן דיפרנציאלי לפי המקרה שהדגמנו, שבו סף החוק קבע שאם הפסדת 40% אז תקבל מענק מלא, אבל אם הפסדת 38% תידרש להחזיר מענק מלא.

מיכאל ביטון: חברי הוועדה חושבים שזה לא סביר, לא ראוי, ואנחנו מבקשים מרשות המיסים להניח בפנינו תיקון חקיקה מהיר שיאפשר את גביית המענקים באופן דיפרנציאלי ולא באבחה שתיצור פגיעה ברבים שהפסידו עד 39% ובעצן לא יקבלו כלום.

מיכאל ביטון: הדבר הזה לא ראוי ואנחנו מבקשים להניח בפנינו את כל תיקוני החקיקה ואנחנו נפעל.

אוסאמה סעדי: אדוני, הוועדה לא יכולה ליזום את זה?

מיכאל ביטון: אנחנו ניזום דיון המשך, אנחנו מעדיפים שתיקוני החוק יבואו מהממשלה ואנחנו רק נאשר אותם.

מיכאל ביטון: אם נראה שזה לא זז אז שמורה לנו הזכות ליזום חקיקה בעצמנו.

מיכאל ביטון: דרך המלך היא שרשות המיסים מבינה שיש בעיה.

מיכאל ביטון: הקורונה הפתיע את כולם וכולם לומדים תוך כדי תנועה.

מיכאל ביטון: מר אוחיון כבר לקח על עצמו לתקן עיוות אחד שהועלה, לכן מבחינתנו ההחזר הדיפרנציאלי הוא עיוות בחוק ואנחנו מבקשים טיוטת נוסח מידית ונבקש אישור לדיון נוסף בפגרה כדי לעגן את הדבר הזה בחוק במהירות האפשרית.

מיכאל ביטון: הוועדה מבקשת מרשות המיסים התייחסות כתובה להצעות הוועדה, לרבות לוחות הזמנים לעניין ביטול הריבית, וכן להציג לוועדה פתרונות נוספים עד ליום ה-31 באוגוסט 2021.

מיכאל ביטון: זה מהר כי זה דחוף ומדובר בדיני נפשות ובפרנסה של אזרחים.

מיכאל ביטון: לגבי ביטול הריבית, שמענו שיש נטייה עקרונית לא לגבות את הריבית.

מיכאל ביטון: אנחנו רוצים לקבל תאריך שהכלל הזה יחול בשנתיים הקרובות ולא תיגבה ריבית על אותם המענקים.

מיכאל ביטון: הוועדה רואה חשיבות רבה לנתינת פתרון לנושא זה.

מיכאל ביטון: הוועדה תשוב ותדון בנושא זה בשבועות הקרובים לאור חשיבותו ודחיפותו.

מיכאל ביטון: הוועדה שמעה את התייחסות רשות המיסים לטענת קבוצת נשים עצמאיות ששהו בחופשת לידה.

מיכאל ביטון: נמסר שהחקיקה תתוקן.

מיכאל ביטון: הוועדה מבקשת מרשות המיסים לדווח לה בכתב על פי ההצהרה שלה שהיא פועלת לתיקון העיוות הזה וגם להציג את הפתרונות עד ליום 31 באוגוסט 2021.

מיכאל ביטון: אני מודה לחברי הכנסת, לנציגי בעלי העסקים, ולשאר המשתתפים.

מיכאל ביטון: אנחנו מאחלים לכולם בריאות ויציבות.

מיכאל ביטון: תודה רבה, הישיבה נעולה.